3. ลักษณะการประกอบธุรกิจ

3.1 ความเป็นมา

  การก่อตั้ง

  คณะผู้ก่อการในการจัดตั้งบริษัทฯ มีจำนวนทั้งสิ้น 7 คน
  ได้ยื่นจดทะเบียนโดยมีทุนจดทะเบียนเริ่มต้น 8 ล้านบาท เริ่มเปิดดำเนินการเมื่อวันที่ 18
  เมษายน 2495 เครื่องดื่ม “เป๊ปซี่” เริ่มผลิตที่โรงงานสีลม และนำออกจำหน่ายครั้งแรกเมื่อ 18
  มีนาคม 2496

  การลงทุน

  จากเงินทุนขั้นต้นในการก่อตั้งธุรกิจในปี 2495 จนถึงปัจจุบัน บริษัทฯ
  ได้มีการเพิ่มทุนมาเป็นลำดับดังนี้

พ.ศ. 2495 ทุนจดทะเบียน 8,000,000 บาท มูลค่าหุ้นละ 100 บาท

พ.ศ. 2496 เพิ่มทุนจดทะเบียนเป็น 15,000,000 บาท มูลค่าหุ้นละ 100 บาท

พ.ศ. 2509 เพิ่มทุนจดทะเบียนเป็น 30,000,000 บาท มูลค่าหุ้นละ 100 บาท

พ.ศ. 2512 เพิ่มทุนจดทะเบียนเป็น 45,000,000 บาท มูลค่าหุ้นละ 100 บาท

พ.ศ. 2529 เพิ่มทุนจดทะเบียนเป็น 105,000,000 บาท มูลค่าหุ้นละ 100 บาท

พ.ศ. 2534 เปลี่ยนมูลค่าหุ้นสามัญ จากหุ้นละ 100 บาท เหลือมูลค่าหุ้นละ 10 บาท

พ.ศ. 2537 แปรสภาพจากบริษัทจำกัด เป็นบริษัทมหาชนจำกัด และเพิ่มทุนจดทะเบียนเป็น
260,000,000 บาท

พ.ศ. 2540 เพิ่มทุนจดทะเบียนเป็น 265,000,000 บาท มูลค่าหุ้นละ 10 บาท

  พ.ศ. 2544 ลดทุนจดทะเบียน 542,340 บาท ( 54,234 หุ้น )
  ทำให้บริษัทเหลือทุนจดทะเบียนคงเหลือ 264,457,660 บาท ( 26,445,766 หุ้น )
  และต่อมาได้มีการเพิ่มทุน 3,500,000 บาท ทำให้บริษัทมีทุนจดทะเบียน มีมูลค่า ทุนจดทะเบียน
  267,957,660 บาท ( จำนวนหุ้น 26,795,766 หุ้น )

พ.ศ. 2546 เปลี่ยนมูลค่าหุ้นสามัญ จากหุ้นละ 10 บาท เหลือมูลค่าหุ้นละ 1 บาท

พ.ศ. 2552 ลดทุน 2,057,176 บาท เหลือทุนจดทะเบียน 265,900,484 บาท ( จำนวน
265,900,484 หุ้น )

  การขยายธุรกิจ

  พ.ศ. 2495 ก่อสร้าง และเปิดดำเนินการที่โรงงานสีลม

  พ.ศ. 2510 เปิดโรงงานบางเขน บนเนื้อที่ 24 ไร่ 1 งาน 30 5/10 ตารางวา
  และย้ายเครื่องจักรเก่าจากโรงงานสีลม มาติดตั้ง ณ โรงงานบางเขน

  พ.ศ. 2512 เปิดโรงงานนครราชสีมาบนเนื้อที่ 31 ไร่ 1 งาน 69 ตารางวา
  และขายที่ดินที่ถนนสีลม

  พ.ศ. 2516 เปิดโรงงานนครสวรรค์ บนเนื้อที่ 24 ไร่ 1 งาน 89 8/10 ตารางวา

  พ.ศ. 2518 เข้าเป็นบริษัทจดทะเบียนในตลาดหลักทรัพย์แห่งประเทศไทย

  พ.ศ. 2521 เปิดโรงงานปทุมธานี บนเนื้อที่ 164 ไร่ 88 ตารางวา

  พ.ศ. 2528 บริษัทฯ ได้เป็นผู้จัดจำหน่ายเครื่องดื่ม “เอ็ม-100” “เอ็ม-150”
  ให้กับบริษัทโอสถสภา จำกัด

  พ.ศ. 2536 บริษัทฯ ได้เป็นผู้จัดจำหน่ายน้ำแร่วอลวิค ให้กับบริษัท บีเอสเอ็นกรุ๊ฟ จำกัดฝรั่งเศส

  เริ่มผลิตน้ำดื่มบริสุทธิ์ โดยใช้ชื่อว่า “คริสตัล” (Crystal)

  พ.ศ. 2538 บริษัทฯ ได้เพิ่มการจัดจำหน่ายเครื่องดื่ม “เอ็มสปอร์ต” และ “เอ็มคอฟฟี่”
  ให้กับบริษัท โอสถสภา จำกัด

  พ.ศ. 2540 บริษัทฯได้เริ่มผลิต และจัดจำหน่ายเครื่องดื่ม “ชาลิปตัน” ให้กับบริษัท ยูนิลีเวอร์
  ไทยโฮลดิ้งส์ จำกัด

  เปิดโรงงานเป่าขวดพลาสติกในบริเวณโรงงานปทุมธานี

  พ.ศ. 2541 เปิดโรงงานสุราษฏร์ธานี บนเนื้อที่ 67 ไร่ 1 งาน 78 ตารางวา

  พ.ศ. 2542 บริษัทฯ ได้เป็นผู้จัดจำหน่ายเครื่องดื่ม “โย” ให้กับบริษัท เสริมสุข วายเอชเอส
  เบเวอร์เรจ จำกัด ( บริษัท เสริมสุข เบเวอร์เรจ จำกัด ในปัจจุบัน )

  พ.ศ. 2545 เปิดโรงงานชลบุรี บนเนื้อที่ 42 ไร่ 3 งาน 72 ตารางวา

  บริษัทฯ ได้คืนสิทธิการเป็นผู้จัดจำหน่ายเครื่องดื่ม “เอ็ม” ให้กับบริษัทโอสถสภา จำกัด
  และได้ทำสัญญาเป็นผู้จัดจำหน่ายเครื่องดื่ม “คาราบาวแดง” ให้กับบริษัท คาราบาวตะวันแดง
  จำกัด

  พ.ศ. 2546 บริษัทฯได้รับสิทธิในการผลิต และจัดจำหน่ายเครื่องดื่มเกลือแร่
  ภายใต้เครื่องหมายการค้า “เกเตอเรด” ให้กับ บริษัท Strokely Van Camp Inc.
  ประเทศสหรัฐอเมริกา

  พ.ศ. 2547 เลิกจำหน่ายนมถั่วเหลืองโย

  พ.ศ. 2548 ได้ทำสัญญาเป็นผู้จัดจำหน่ายเครื่องดื่ม “โออิชิ” ให้กับ บริษัท โออิชิ เทรดดิ้ง
  จำกัด

  พ.ศ. 2549 ได้ทำสัญญาเป็นผู้จัดจำหน่ายน้ำผลไม้บรรจุขวด “ทรอปิคานา” “ทวิสเตอร์”
  ให้กับบริษัท เป๊ปซี่ โคล่า (ไทย) เทรดดิ้ง จำกัด

2.  ภาพรวมการประกอบธุรกิจของบริษัทฯ

  บริษัทฯ ประกอบธุรกิจเครื่องดื่ม โดยเป็นทั้งผู้ผลิต และจัดจำหน่าย
  หรือเป็นเพียงผู้จัดจำหน่ายเพียงอย่างเดียว และ ยังมีบริษัทในเครือคือ บริษัท เสริมสุข
  เบเวอร์เรจ จำกัด (บริษัทย่อยทางอ้อม) ดำเนินธุรกิจ เป็นผู้ผลิต
  และรับจ้างผลิตเครื่องดื่มชาลิปตัน เครื่องเดื่มเกเตอเรด และน้ำผลไม้ทรอปิคานา ทวิสเตอร์
  และจำหน่ายให้บริษัทฯ เป็นผู้จัดจำหน่ายโดยตรง หรือจำหน่ายให้บริษัท เป๊ปซี่-โคล่า (ไทย)
  เทรดดิ้ง จำกัด ซึ่งจะจำหน่ายต่อให้บริษัทฯเป็นผู้จัดจำหน่ายให้อีกต่อหนึ่ง ปัจจุบันหุ้นของบริษัท
  เสริมสุข เบเวอร์เรจ จำกัด (ร้อยละ 99.99) ถือโดยบริษัท เสริมสุข โฮลดิ้งส์ จำกัด
  (บริษัทย่อยทางตรง) ซึ่งจัดตั้งขึ้นเมื่อวันที่ 23 พฤศจิกายน 2549 โดยมีวัตถุประสงค์เพื่อถือหุ้น
  และบริหารการลงทุนของบริษัทในเครือของเสริมสุข

  นอกจากนี้ บริษัท เสริมสุข จำกัด (มหาชน) ยังถือหุ้นในสัดส่วนร้อยละ 40 ในบริษัท เพ็ทฟอร์ม
  (ไทยแลนด์) จำกัด ซึ่งเป็นผู้ผลิต และจำหน่ายหลอดพลาสติกเพื่อใช้ในการผลิตขวดพีอีที ขวดพีอีที
  และฝาพลาสติก

3.3 โครงสร้างรายได้

รายละเอียดโครงสร้างรายได้

  --------------------------- -------- ------- -------- ------- -------- -------
  หน่วย : ล้านบาท               2554             2553             2552     

                              รายได้    %       รายได้    %       รายได้    %

  รายได้จากการขายเครื่องดื่ม       13,981   65.66 % 15,703   71.45 % 14,567   74.01 %
  ประเภทอัดลม                                                             

  รายได้จากการขายเครื่องดื่ม       7,311    34.34 % 6,274    28.55 % 5,118    25.99 %
  ประเภทไม่อัดลม                                                           

  รวม                         21,292   100.0 % 21,977   100.0 % 19,694   100 %
  --------------------------- -------- ------- -------- ------- -------- -------

3.4 เป้าหมายในการดำเนินธุรกิจ

บริษัทฯ ได้วางเป้าหมายในการดำเนินธุรกิจในด้านต่างๆ ไว้ ดังนี้

1.  เป้าหมายในการเพิ่มยอดขาย และส่วนแบ่งตลาด

บริษัทฯ มีการวางเป้าหมายในการเพิ่มยอดขาย และส่วนแบ่งการตลาดในแต่ละปี
โดยการตั้งเป้าหมายดังกล่าวจะคำนึงถึงปัจจัยต่าง ๆ เช่น สภาพทั่วไปทางเศรษฐกิจ
การเปลี่ยนแปลงรสนิยม และอุปนิสัยในการบริโภคของลูกค้า สภาพการแข่งขัน
ข้อได้เปรียบเสียเปรียบของคู่แข่ง กิจกรรมของคู่แข่งขันในปีที่ผ่านมา เป็นต้น ทั้งนี้
การตั้งเป้าหมายของบริษัทฯ จะคำนึงถึงแนวโน้มในอดีตประกอบกับการคาดการณ์ในอนาคต รวมทั้ง
การประเมินจุดอ่อน และจุดแข็งของบริษัทฯ เพื่อวิเคราะห์ และพิจารณาสร้างสรรค์กิจกรรมต่างๆ
รวมถึงการเพิ่มผลิตภัณฑ์ใหม่ๆ เพื่อเสริมให้ผลการดำเนินงานเป็นไปตามเป้าหมายที่ตั้งไว้

เป้าหมายในการเพิ่มกำไร

  นอกจากการเพิ่มยอดขายซึ่งเป็นปัจจัยในการเสริมสร้างกำไร บริษัทฯ
  ยังมุ่งเน้นการเพิ่มประสิทธิภาพ และ
  การควบคุมค่าใช้จ่ายในด้านต่างๆ โดยกำหนดดัชนีการวัดประสิทธิภาพ (Key Performance
  Indicator) ให้หน่วยงานต่างๆ ในองค์กรถือเป็นเป้าหมายในการดำเนินงาน
  และจะใช้ดัชนีการวัดประสิทธิภาพดังกล่าวเป็นเครื่องมือในการประเมินผลงานของพนักงานในหน่วยงานต่างๆ
  ด้วย

3.4.3 เป้าหมายในการพัฒนาบุคลากร

  บริษัทฯ มีเป้าหมายในการส่งเสริมพัฒนาบุคลากรในบริษัทฯ อย่างสม่ำเสมอ
  โดยแต่ละปีจะมีการตั้งงบประมาณ สำหรับการฝึกอบรมพนักงานในหน่วยงานต่างๆ
  ตลอดจนการนำโครงการฝึกอบรมทางด้านการบริหาร/การจัดการ และเทคนิคต่างๆ
  ในการเพิ่มประสิทธิภาพการทำงานมาอบรม และถ่ายทอดให้พนักงาน
  เพื่อนำไปใช้ในการปฏิบัติงานประจำวัน

3.4.4 เป้าหมายในการเพิ่มผลตอบแทนแก่ผู้ถือหุ้น

  บริษัทฯ มีนโยบายในการเพิ่มผลตอบแทนแก่ผู้ถือหุ้นในรูปของการจ่ายเงินปันผลโดยสม่ำเสมอ
  ในอัตราที่เหมาะสม ตามผลประกอบการในแต่ละปี
  โดยการสร้างความเจริญและความมั่นคงให้กับบริษัทฯ เพิ่มรายได้
  และผลกำไรให้กับธุรกิจด้วยกิจกรรมการตลาดที่มีประสิทธิภาพ
  ซึ่งช่วยกระตุ้นให้เกิดความต้องการบริโภคเครื่องดื่มของบริษัท รวมทั้ง การเพิ่มยอดผลิต
  และยอดขายให้มากยิ่งขึ้น เพื่อสร้างผลตอบแทนให้กับนักลงทุน และผู้ถือหุ้น

3.4.5 เป้าหมายในการเพิ่มการตอบแทนต่อสังคม

  บริษัทฯ มีเป้าหมายในการตอบแทนต่อสังคมควบคู่ไปกับเป้าหมายในการดำเนินกิจการ
  บนพื้นฐานของความโปร่งใส และเป็นธรรม
  โดยยึดมั่นในหลักการกำกับดูแลกิจการที่ดีเคียงคู่กับความรับผิดชอบต่อสังคม
  เพื่อนำความสดชื่นมาสู่คนไทยด้วยผลิตภัณฑ์เครื่องดื่มครบวงจรที่มีคุณภาพ และความปลอดภัย

  นอกจากนี้ บริษัทฯ ยังให้ความสำคัญต่อเยาวชน โดยบริษัทฯ และมูลนิธิ ทรง บุลสุข
  ได้สนับสนุนทุนการศึกษาแก่นักเรียน นักศึกษา เพื่อพัฒนาศักยภาพ
  และการศึกษาของเยาวชนอย่างต่อเนื่องตั้งแต่ปี 2533 โดยในปีที่ผ่านมา บริษัทฯ
  ได้ส่งเสริมให้เยาวชนรุ่นใหม่แสดงพลังสร้างสรรค์ภายใต้แนวความคิด “พลังคนรุ่นใหม่
  สร้างไทยเข้มแข็ง” แนวคิดของการมีส่วนร่วมต่อการพัฒนาชุมชนของตนเองให้น่าอยู่
  เพื่อปลูกจิตสำนึกรักษ์ชุมชน และสิ่งแวดล้อมให้กับเยาวชนไทย ตลอดจน ใช้สมอง และสองมือ
  ในการทำประโยชน์ต่อส่วนร่วม โดยมีเป้าหมายที่จะพัฒนาชุมชนของตนเองให้น่าอยู่ยิ่งขึ้น
  โดยแบ่งเป็น 5 หัวข้อ คือ การสร้างสรรค์สิ่งแวดล้อม การเรียนรู้ต่อยอดการศึกษา
  การพัฒนาคุณภาพชีวิต การกีฬา เพื่อสุขภาพ และการสร้างงานสร้างอาชีพ
  โดยการนำเสนอโครงงานที่ปฏิบัติจริง ชิงทุนการศึกษารวม 1 ล้านบาท
  อันเป็นการปลูกฝังเยาวชนรุ่นใหม่ให้มีจิตอาสาในการร่วมรับผิดชอบต่อสังคม และสิ่งแวดล้อม

  ด้วยนโยบายความรับผิดชอบต่อสังคม สู่การปฏิบัติงานด้วยจิตสำนึกในการพัฒนาด้านสังคม
  และสิ่งแวดล้อมอย่างต่อเนื่อง ในปี 2553 โรงงานของบริษัท คือโรงงานปทุมธานี ได้รับรางวัล
  “การอนุรักษ์และฟื้นฟูแม่น้ำเจ้าพระยาดีเด่น ของโครงการ “รักแม่ รักษ์แม่น้ำ”
  โดยกระทรวงอุตสาหกรรม ซึ่งมอบให้กับโรงงานที่ตั้งอยู่ริมลำแม่น้ำเจ้าพระยา ที่มีการอนุรักษ์
  และฟื้นฟูแม่น้ำเจ้าพระยา อันเป็นโครงการตามพระราชเสาวนีย์
  เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ

  และในปี 2553 โรงงานนครราชสีมา โรงงานนครสวรรค์ และโรงงานสุราษฎร์ธานี
  ได้เข้าร่วมโครงการ CSR – DIW ปี 2553 ของกรมโรงงานอุตสาหกรรม
  โดยการดำเนินโครงการในปีที่ผ่านมา บริษัทฯ ได้เพิ่มการตอบแทนต่อสังคม
  โดยเฉพาะชุมชนรอบโรงงานให้ยั่งยืนยิ่งขึ้น โดยสนับสนุนการรวมกลุ่มเพื่อสร้างอาชีพ
  และรายได้ให้แก่ชุมชน บนพื้นฐานความเหมาะสมของสภาพเศรษฐกิจ สังคม
  และสิ่งแวดล้อมของชุมชน ผ่านโครงการ “วิสาหกิจชุมชน เพื่อสิ่งแวดล้อม ธนาคารวัสดุรีไซเคิล
  ชุมชนวิโรจน์พัฒนา : โรงงานนครราชสีมา” และโครงการ “เศษผ้า สายใยจากใจเสริมสุข
  ชุมชนหนองปลาแห้ง : โรงงานนครสวรรค์” ซึ่งทำให้เกิดการสร้างรายได้อย่างต่อเนื่อง
  และยั่งยืนแก่ชุมชน และจากผลการดำเนินงานทำให้โรงงานนครราชสีมา โรงงานนครสวรรค์
  และโรงงานชลบุรี ได้รับมอบรางวัล
  “โรงงานที่มีการปฏิบัติสอดคล้องตามเกณฑ์การทวนสอบของมาตรฐานความรับผิดชอบต่อสังคม
  (CSR-DIW) พ.ศ. 2533”

  นอกจากนี้โรงงานปทุมธานี และโรงงานชลบุรี ซึ่งได้รับรางวัลเดียวกันนี้ในปี 2552
  ยังได้รับรางวัล “โรงงานที่มีการดำเนินงานด้านความรับผิดชอบต่อสังคมอย่างต่อเนื่อง (
  Continuous Awards ) ตามมาตรฐาน CSR-DIW พ.ศ. 2553” ในปี 2553 นี้
  จากกรมโรงงานอุตสาหกรรม กระทรวงอุตสาหกรรม และสถาบันรับรองมาตรฐานไอเอสโอ
  ดังนั้นบริษัท ฯ
  จึงเป็นผู้ประกอบธุรกิจเครื่องดื่มน้ำอัดลมรายแรกที่ได้รับการรับรองการดำเนินงานด้านความรับผิดชอบต่อสังคม
  ครบถ้วน ทั้งองค์กร